አሥር የፖለቲካ ፓርቲዎች ብቻ ደንቡን ተከትለው የሚሠሩ መሆናቸውን ቦርዱ አስታወቀ
በአገሪቱ ካሉት 62 የፖለቲካ ፓርቲዎች የመተዳደሪያ ደንቡን ተከትለው የሚሰሩት 10 ብቻ መሆናቸውን የብሔራዊ ምርጫ ቦርድ አስታወቀ።የብሔራዊ  ምርጫ  ቦርድ  የዘጠኝ ወራት የሥራ አፈጻጸም ሪፖርቱን ትናንት ለህዝብ ተወካዮች ምክር ቤት አቅርቧል።የቦርዱ ሰብሳቢ ፕሮፌሰር መርጋ በቃና እንደገለጹት በአገር አቀፍ ደረጃ 22፣ በክልል ደግሞ 40 የፓለቲካ ፓርቲዎች ተመዝግበው እየንቀሳቀሱ ይገኛሉ ።ቦርዱ እነዚሁ ፓርቲዎች በምርጫ ህጉ መሠረት እየተንቀሳቀሱ ስለ መሆናቸው ክትትል እንደሚያደርግ ነው የገለጹት።በዚህ መሰረትም በተሻሻለው የፖለቲካ ፓርቲዎች የምዝገባ አዋጅ ቁጥር 573/2000 ዓ.ም መተዳደርያ ደንብ መሠረት የህግ ጉዳዮችን ኦሟልተው የሚንቀሳቀሱ 10 ፓርቲዎች ናቸው ብለዋል።ቀሪዎቹ 17 አገር አቀፍና 35 ክልላዊ የፖለቲካ ፓርቲዎች የህግ ጉዳዮችን በከፊል ያሟሉ መሆናቸውን ነው ያብራሩት። 